תעשיית בינה מלאכותית בישראל

במקביל להתפתחות יישומי בינה מלאכותית בעולם התפתחה גם בישראל תעשיית בינה מלאכותית - חברות שבינה מלאכותית נמצאת בליבת פעילותן, וזאת בנוסף לחברות המציינות שהוסיפו רכיב בינה מלאכותית לשיפור פעילותן בתחומים אחרים. הפעילות בתחום זה בישראל היא בתחום החומרה, בתחום התוכנה ובתחום מרכזי הנתונים.

חברות חומרה
בישראל פועלות חברות אחדות העוסקות בפיתוח חומרה ליישומי בינה מלאכותית: שבבים ייעודיים לבינה מלאכותית ומוצרים שבהם בנוסף לחומרה יש תוכנה ייעודית. 

אנבידיה

החברה הבולטת ביותר בתעשיית בבינה במלאכותית בישראל היא חברת אנבידיה האמריקאית, שהיא גם מהבולטות בתחום זה בעולם. ב-2016 פתחה החברה מרכז פיתוח בישראל. באוקטובר 2018 פתחה החברה קבוצת מחקר בישראל, שמתמקדת בבינה מלאכותית. במרץ 2019 הגיעה להסכם על רכישת חברת רכיבי התקשורת הישראלית מלאנוקס בסכום של 6.9 מיליארד דולר, והרכישה הושלמה באפריל 2020.

במאי 2023 הכריזה החברה כי תקים בישראל מחשב-על בתחום הבינה המלאכותית. המחשב, ששמו Israel-1, צפוי לשמש תחילה את אנבידיה לצורכי מחקר ופיתוח ולשיתופי פעולה עם התעשייה, ובהמשך יהיה זמין כחלק משירות מחשוב-העל בענן של אנבידיה, Nvidia DGX Cloud, כך שארגונים וגופים נוספים יוכלו להשתמש בו. שלב ראשון של המחשב החל לפעול בנובמבר 2023, והשלמת בנייתו תוכננה ל-2024. בנובמבר 2024 נכלל המחשב במקום ה-34 ברשימת TOP500 של מחשבי העל החזקים בעולם.

באפריל 2024 רכשה החברה את חברת Run:ai הישראלית, המפתחת תוכנה לניהול יישומי בינה מלאכותית. סכום הרכישה מוערך ביותר מ-600 מיליון דולר.

במאי 2024 הודיעה החברה על רכישת חברת ה-AI הישראלית Deci המפתחת פתרון לשיפור הדיוק ומהירות העיבוד של אלגוריתמים המניעים יישומי בינה מלאכותית בסכום מוערך של 300 מיליון דולר.

ב-2025 הכריזה אנבידיה על הקמת קמפוס חדש בקריית טבעון, שצפוי להעסיק כ־10,000 עובדים. 

מובילאיי

חברת מובילאיי עוסקת בפיתוח טכנולוגית נהיגה אוטונומית וייצור מערכות סיוע מתקדמות לנהג (ADAS), המבוססות על טכנולוגיות עיבוד תמונה, שבבי מחשב ותוכנה. החברה נוסדה בישראל בשנת 1999 על ידי פרופסור אמנון שעשוע כאשר פיתח את מחקרו האקדמי למערכת ראייה שיכולה לזהות כלי רכב באמצעות מצלמה ואלגוריתמי תוכנה על מעבד.
מובילאיי הקימה את מרכז המחקר הראשון שלה בשנת 2004, והשיקה את הדור הראשון של מעבד EyeQ1 ארבע שנים מאוחר יותר, בשנת 2008. הטכנולוגיה הציעה סיוע לנהג כולל AEB (בלימת חירום אוטומטית). במרץ 2017 נמכרה מובילאיי לאינטל. באוקטובר 2022 הונפקו 37% ממניות החברה בבורסת נאסד"ק.

מוצרי מובילאיי מותקנים בדגמי מכוניות חדשות של מגוון יצרני הרכב, כבר בעת ייצור המכוניות.

בינואר 2026 רכשה מובילאיי את חברת הרובוטיקה הישראלית מנטי רובוטיקס, העוסקת בפיתוח רובוטים דמויי אדם חכמים (הומנואידים), תמורת 900 מיליון דולר.

אורקם טכנולוגיות

אורקם טכנולוגיות מפתחת ומייצרת התקן מבוסס ראייה ממוחשבת, המסייע לכבדי ראייה, עיוורים ובעלי מוגבלויות נוספות. החברה נוסדה בשנת 2010 על ידי פרופ' אמנון שעשוע וזיו אבירם. המכשיר הראשון של אורקם יצא לשוק בשנת 2013 לאחר שנים של פיתוח וניסויים. המוצר העיקרי של אורקם, OrCam MyEye, מורכב משני מרכיבים עיקריים: יחידה היושבת על הראש ויחידת בסיס. יחידת הראש מורכבת על גבי משקפיים וכוללת מצלמה זעירה ורמקול. יחידת הבסיס כוללת סוללה ומחשב קטן המעבד את התמונות הנקלטות במצלמה באמצעות תהליך אלגוריתמי. את יחידת הבסיס ניתן להצמיד לחגורה באמצעות תפס או להניח בכיס. מרכיבי המכשיר מחוברים ביניהם באמצעות כבל דק. המכשיר מזהה טקסטים, פנים ומוצרים ומדבר אל האדם המרכיב את המשקפיים באמצעות רמקול זעיר. באמצעות הצבעה של האדם המרכיב את המכשיר על כיתוב או מוצר כלשהו, המכשיר מגיב באופן אוטומטי ומקריא את הכיתוב. ניתן ללמד את המכשיר לזהות את פניהם של בני אדם המוכרים למשתמש, מוצרים ושטרות כסף. בגרסה הישראלית של המכשיר, ההקראה נעשית באנגלית או בעברית.

ביולי 2024 הודיעה החברה על הפסקת פיתוח עזרי הראייה, לאחר שבתחום זה החלו להינתן עזרים פשוטים יותר מבוססי בינה מלאכותית, והתמקדות בתחום עזרי שמיעה.

בפברואר 2025 הודיעה החברה על סגירת תחום עזרי השמיעה.

הבאנה לאבס

הבאנה לאבס עוסקת בפיתוח מעבדים ליישומי בינה מלאכותית. החברה הוקמה בשנת 2016 על ידי אביגדור וילנץ, יו"ר דירקטוריון החברה והמשקיע הראשון בה, דוד דהן, מנכ"ל החברה ורן חלוץ.

החברה פיתחה שני מעבדים ליישומי בינה מלאכותית:
 גויה - מעבד הסקה שהוכרז בספטמבר 2018 ולו יכולת ניתוח וזיהוי של 15,000 תמונות בשנייה, והוא משמש ביישומי בינה מלאכותית נוספים כגון תרגום מכונה. כלי פיתוח התוכנה שנלווה למעבד מתממשק עם סביבות הבינה המלאכותית TensorFlow ו-ONNX .
 גאודי - מעבד למידה עמוקה שהוכרז ביוני 2019.

בדצמבר 2019 נמכרה החברה לחברת אינטל האמריקאית תמורת שני מיליארד דולר במזומן.

היילו טכנולוגיות

היילו טכנולוגיות עוסקת בפיתוח שבבים ליישומי בינה מלאכותית במכשירי קצה, כגון מצלמות חכמות, כלי רכב, רחפנים ורובוטים. החברה נוסדה בפברואר 2017 על ידי אור דנון, הדר צייטלין, אבי באום  ורמי פייג. השבב הראשון של החברה שעבר לייצור סדרתי קרוי Hailo-8. בהמשך פותח דגם Hailo-8L - גרסה לרמת כניסה, ו-Hailo-8 Century - כרטיס מודולרי לרמות ביצועים גבוהות. במרץ 2023 השיקה החברה את Hailo-15, מעבד ליישומי עיבוד תמונה. באפריל 2024 השיקה החברה את המעבד Hailo-10.

חברות תוכנה
AI21 Labs

איי אי 21 מעבדות, המוכרת יותר בשמה האנגלי, AI21 Labs, היא חברת תוכנה ישראלית העוסקת בפיתוח יישומי בינה מלאכותית לעיבוד שפה טבעית. החברה הוקמה בנובמבר 2017 על ידי פרופ' יואב שוהם ואורי גושן, המשמשים מנכ"לים משותפים, ואמנון שעשוע, המשמש יו"ר החברה. המוצר הראשון של החברה, שהוכרז באוקטובר 2020 והוא הפופולרי ביותר בין מוצריה, הוא Wordtune, תוסף לגוגל כרום המסייע לשיפור הניסוח של טקסטים שנכתבו באנגלית, בהתבסס על מודלי שפה שפותחו בחברה.

מוצר נוסף הוא AI21 Studio - סביבת פיתוח המחוברת למודל השפה של החברה, Jurassic-1, ומשמשת לפיתוח יישומי שפה טבעית, כגון צ'אטבוטים. Jurassic-1 מוצע על ידי AWS לשימוש לקוחותיה.

מוצר נוסף, שהוכרז בנובמבר 2021, הוא Wordtune Read - תוכנה שהקלט שלה הוא טקסט באנגלית והפלט הוא תקציר של טקסט זה.

מרכזי נתונים
כחלק מהביקוש העולמי למרכזי נתונים לשרתי בינה מלאכותית הוקמו ומוקמים בישראל מרכזי נתונים למטרה זו. לחברת מגה אור די.סי מרכז נתונים במודיעין שבו 4,000 מעבדי GPU. החברה מתכננת הקמת מרכז נתונים לבינה מלאכותית למען חברת נביוס, מרכז נוסף למען גוגל, ומרכז שלישי, באזור התעשייה מבוא כרמל, למען חברת אנבידיה. חברת קרוזו (Crusoe) האמריקאית מתכננת אף היא הקמת מרכז נתונים לבינה מלאכותית בישראל.

חברת Shonfeld Data Services (SDS) מפעילה אף היא חוות שרתים לבינה מלאכותית, ובכלל זה מחשב העל SDS-AI, שהחל לפעול בספטמבר 2025, ומדורג במקומות ה-55 וה-56 ברשימת TOP500.

הערות שוליים

בינה מלאכותית
קטגוריה:המחשוב בישראל
קטגוריה:בינה מלאכותית